《题钱舜举凌波仙子图》
元代·刘崧

若有人兮美而鬈，冠切云兮衣翩翾。粲然独立青山前，褰裳流盼凝娟娟。

乘云而行兮从风而旋，态庄色正合自然。矫如翔鸾凌紫烟，朗如明月行青天。

山之石兮骈阗，山之松兮连蜷。下有瑶草纷交连，素华绿叶何芊芊。

不言不笑意已宣，风骨乃是凌波仙。金华老人惜㛹嬛，友于联属成三妍。

其来无方往无边，世人不见将千年。谁其画者钱塘钱，我歌欲继湘江篇。

张君好古宜宝旃，此画此歌毋浪传。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。